CELEX: 62017TN0596
Language: sl
Date: 2017-09-04 00:00:00
Title: Zadeva T-596/17: Tožba, vložena 4. septembra 2017 – Balti Gaas/Komisija

27.11.2017   
            
            
               SL
            
            
               Uradni list Evropske unije
            
            
               C 402/41
            
         Tožba, vložena 4. septembra 2017 – Balti Gaas/Komisija
   (Zadeva T-596/17)
   (2017/C 402/55)
   Jezik postopka: angleščina
   
      Stranki
   
   
      Tožeča stranka: Balti Gaas OÜ (Talin, Estonija) (zastopnika: E. Tamm in L. Naaber-Kivisoo, odvetnika)
   
      Tožena stranka: Evropska komisija
   
      Predlogi
   
   Tožeča stranka Splošnemu sodišču predlaga, naj:
   
               —
            
            
               to zadevo združi z zadevo T-236/17;
            
         
               —
            
            
               v skladu s členom 256 PDEU ugotovi, da Komisija ni izpolnila svojih obveznosti, ki izhajajo iz prava Unije, ker ni sprejela obrazloženega sklepa v zvezi z njeno prošnjo za financiranje, in Komisiji naloži, da opravi celovito oceno njene prošnje za financiranje, sprejme obrazloženi sklep in ji ta sklep posreduje;
            
         
               —
            
            
               podredno, če Splošno sodišče presodi, da pogoji, ki se zahtevajo za neravnanje, niso izpolnjeni, izvedbeno odločbo Komisije z dne 14. marca 2017 o izbiri in dodelitvi subvencij za ukrepe, ki prispevajo k projektom skupnega interesa iz naslova instrumenta za povezovanje Evrope na področju vseevropske energetske infrastrukture (C(2017) 1593 final), razglasi za nično, in
            
         
               —
            
            
               toženi stranki naloži plačilo stroškov.
            
         
      Tožbeni razlogi in bistvene trditve
   
   Tožeča stranka v utemeljitev tožbe navaja naslednje tožbene razloge.
   
            
               1.
            
            
               Prvi tožbeni razlog se nanaša na to, da so v izvedbeni odločbi Komisije z dne 14. marca 2017 o izbiri in dodelitvi subvencij za ukrepe, ki prispevajo k projektom skupnega interesa iz naslova instrumenta za povezovanje Evrope na področju vseevropske energetske infrastrukture (C(2017) 1593 final) navedeni le prosilci, ki so pridobili financiranje, Komisija pa ni sprejela obrazloženega sklepa v zvezi s prošnjo za financiranje tožeče stranke.
            
         
            
               2.
            
            
               Drugi tožbeni razlog se nanaša na to, da je Komisija storila bistvene kršitve postopka in ni obrazložila svoje odločbe.
            
         
            
               3.
            
            
               Tretji tožbeni razlog se nanaša na to, da je INEA (Innovation and Networks Executive Agency)/Komisija prekoračila svoje pristojnosti. INEA/Komisija je zavrnila financiranje zato, ker terminal Paldiski LNG ni več potreben za varnost pridobivanja zemeljskega plina na območju Baltskega morja. Tožeča stranka meni, da je posledica te trditve bistvena sprememba seznama PSI (projekti skupnega interesa) (Uredba (EU) št. 347/2013 in Uredba (EU) št. 2016/89). V ta namen mora Komisija sprejeti delegirano uredbo in tega ne more storiti z odposlanjem dopisa naslovljenega na tožečo stranko.
            
         
            
               4.
            
            
               Četrti tožbeni razlog se nanaša na to, da je INEA/Komisija storila bistvene kršitve postopka, ker ni obrazložila izpodbijane odločbe – INEA/Komisija ni v zadostni meri obrazložila dejstva, da tožeča stranka ni dosegla vsaj 3 točk v vsaki od kategorij. Poleg tega je obrazložitev INEA/Komisija temeljila na napačnem razumevanju dejanskega stanja.